Maklike geld? Nee, te goed om waar te wees! | Netwerk24
Deur Hanlie Stadler 08 Januarie 2019 13:40
Nee, die tesourie of minister van finansies gaan nie jou projek of sakeplan finansier nie – dis nie hoe dinge werk nie.
Oppas vir beloftes van geld - dis dalk ’n bedrogspul wat jou duur te staan kan kom. Foto: Pixabay
As mense op Facebook gevra word om geld te betaal in ruil vir finansiering vir hul onderneming, moet hulle weet dis ’n skelmstreek, waarsku die tesourie in ’n verklaring.
In dié bedrogspul word mense ook hul volle name, identiteitsnommers en huisadres gevra.
Die tesourie draai nie doekies om in sy waarskuwing nie: “Die ministerie herhaal dat sulke skelmstreke net kan slaag in die mate waarin lede van die publiek ’n onblusbare dors na maklike welvaart het. Mede-Suid-Afrikaners wat heeltyd soek na geleenthede om maklik geld te maak, word maklik die slagoffers van sulke swendelary.”
Hoe herken jy ’n bedrogspul?
Jy sal gevra word vir jou bankinligting, rybewysnommer, kredietkaartnommers, paspoortnommer, inligting oor familielede en ander persoonlike inligting.
Die e-pos, SMS of Facebook-boodskap lig jou in dat jy ’n prys gewen het, selfs al het jy nie vir ’n kompetisie ingeskryf nie.
Die e-pos is dalk persoonlik aan jou gestuur, maar dis ook aan ander mense gestuur.
Dit bevat dalk oordrewe aansprake (dit klink “te goed om waar te wees”).
Daar is dalk spelfoute in.
Embleme van organisasies wat genoem word, is van lae resolusie.
Die name van die mense wat die e-pos stuur, is algemene vanne (Smith, Jones, en so meer).
Meer oor: Bedrog | Fishing | Geldsake